b'\n_START_ARTICLE_\nSusisaari\n_START_PARAGRAPH_\nSusisaari (ruots. Varg\xc3\xb6) on yksi Suomenlinnan saarista Helsingiss\xc3\xa4. Se sijaitsee Ison Mustasaaren lounaispuolella ja Kustaanmiekan pohjoispuolella. Saari on siltayhteydess\xc3\xa4 Isoon-Mustasaareen. Kustaanmiekasta sen erotti aikoinaan salmi, joka kuitenkin t\xc3\xa4ytettiin osittain 1800-luvulla, niin ett\xc3\xa4 sen paikalla on nykyisin saaret yhdist\xc3\xa4v\xc3\xa4 maakannas ja alkuper\xc3\xa4isest\xc3\xa4 salmesta on j\xc3\xa4ljell\xc3\xa4 vain kaksi lahtea._NEWLINE_Susisaarta pidettiin varsinkin rakennusvaiheessa Suomenlinnan keskeisimp\xc3\xa4n\xc3\xa4 saarena, ja siell\xc3\xa4 ovat monet linnoituksen huomattavimmista n\xc3\xa4ht\xc3\xa4vyyksist\xc3\xa4. Siell\xc3\xa4 sijaitsee muun muassa Suomenlinnan Suuri linnanpiha, joka ymp\xc3\xa4r\xc3\xb6ivine rakennuksineen on linnoituksen vanha hallinnollinen keskus. Bastionien Ekeblad ja H\xc3\xb6pken v\xc3\xa4liin j\xc3\xa4\xc3\xa4nyt osa muutettiin 1750-luvun alussa Suomen ensimm\xc3\xa4iseksi my\xc3\xb6h\xc3\xa4isbarokin sommitteluperiaatteita soveltavaksi monumentaaliaukioksi. Keskell\xc3\xa4 aukiota on Augustin Ehrensv\xc3\xa4rdin hautamuistomerkki, jonka hautaholvin p\xc3\xa4\xc3\xa4tekiven Kustaa III muurasi itse 5. hein\xc3\xa4kuuta 1783. Graniittipaaden veisti Nils Stenstam. Osa aukiota ymp\xc3\xa4r\xc3\xb6ineist\xc3\xa4 rakennuksista tuhoutui Krimin sodan tykist\xc3\xb6tulituksissa, mutta j\xc3\xa4ljelle j\xc3\xa4i muun muassa komendantin talo, jossa on nykyisin Ehrensv\xc3\xa4rd-museo. Linnanpihaa reunustaa my\xc3\xb6s niin kutsuttu Paikallismajurin talo, joka on Suomenlinnan ja koko Helsingin vanhin linnoituslaitteista erill\xc3\xa4\xc3\xa4n sijaitseva hy\xc3\xb6tyrakennus. _NEWLINE_Linnanpihan etel\xc3\xa4puolella sijaitsevat bastionit Kunnia, Hyve ja Hyv\xc3\xa4 omatunto.  Niiden l\xc3\xa4nsipuolella on maisemapuistoksi istutettu Piperin puisto, jossa on my\xc3\xb6s lampi. Susisaaren kaakkoisrannalle on sijoitettu my\xc3\xb6s Museosukellusvene Vesikko, joka valmistui vuonna 1939 ja oli Suomen merivoimien k\xc3\xa4yt\xc3\xb6ss\xc3\xa4 talvi- ja jatkosodan aikana._NEWLINE_Susisaaren pohjoisosassa sijaitsee my\xc3\xb6s Suomenlinnan telakka. Siell\xc3\xa4 valmistettiin aikoinaan sotalaivoja, mutta nyky\xc3\xa4\xc3\xa4n sit\xc3\xa4 k\xc3\xa4ytet\xc3\xa4\xc3\xa4n vanhojen puualusten talvis\xc3\xa4ilytykseen._NEWLINE_Susisaaressa sijaitsevien rakennusten osoitteet alkavat "Suomenlinna B", mink\xc3\xa4 j\xc3\xa4ljess\xc3\xa4 on kutakin rakennusta tarkoittava numero.'